作者:薛能
標題:秋雨
內容:宿雨覺才初，亭林忽複徐。簇聲諸樹密，懸滴四簷疏。省漏疑方丈，愁炊問鬥儲。步難多入屐，窗淺欲飄書。動蠖蒼苔靜，藏蠶落葉虛。吹交來翕習，雷慢歇躊躇。滯已妨行路，晴應好荷鋤。醉樓思蜀客，鯹市想淮魚。徑草因緣合，欄花自此除。有形皆霢霂，無地不汙瀦。境晦宜甘寢，風清□退居。我魂驚曉簟，鄰話喜秋蔬。既用功成歲，旋應慘變舒。倉箱足可恃，歸去傲吾廬。